
Sülysáp Város Önkormányzata

Polgármesterétől

2241 Sülysáp, Szent István tér 1.

Telefon, fax: (06-29) 435-001, (06-29) 435-003

NYILVÁNOS
Szám: 9114-…/2014
Előterjesztést készítette: Tóth Krisztina jegyző
Előterjesztés elkészítésének időpontja: 2014. december 12.
Előterjesztést véleményezi: PVB
Döntés módja: nyílt szavazás, egyszerű szótöbbség 
Mellékletek: Tanulmányok, intézkedési terv
E L Ő T E R J E S Z T É S

Sülysáp Város Önkormányzata Képviselő-testületének
2014. december 18-án tartandó munkaterv szerinti ülésére

7. napirendhez

Tárgy:
ÁROP-3.A.2-2013-2013-0052 szervezetfejlesztési projekt
Tisztelt Képviselő-testület!
Önkormányzatunk 21,9 MFt összegű támogatást nyert el a Sülysáp Város Önkormányzata szervezetfejlesztése tárgyú ÁROP-3.A.2-2013-2013-0052 azonosítójú pályázat keretében.

A pályázat megvalósítására az AGORA Oktatási Intézet Kft.-vel kötöttünk szerződést. A projekt keretében megvalósult két képzés: a „Sikeres Település Program”, melyre a Képviselő-testület tagjait is invitáltuk annak idején, illetőleg a Polgármesteri Hivatal dolgozói számára egy személyes hatékonyságfejlesztési tréning, közte az informatikai ismeretek bővítésével.

Mindemellett a Polgármesteri Hivatal és az intézmények hatékonyabb munkavégzése érdekében a pályázat keretében beszerzésre kerül egy feladatkezelő szoftver, melyben megfelelően nyomon követhető és ellenőrizhető a feladatok kiadása, végrehajtása.

A pályázat egyik legfontosabb része az önkormányzati működés egyes folyamatainak felülvizsgálata. Ennek keretében a szakértő cég felülvizsgálta a korábbi, ÁROP-1.A.2. számú, a polgármesteri hivatalok szervezetfejlesztése című pályázatunkban vállalt intézkedések végrehajtását (ez kötelező feltétele volt a pályázatnak), illetőleg átvilágította az önkormányzat működésének következő területeit:
1. A támogató infrastruktúra és szerződéses kapcsolatok felülvizsgálata - Célja: a támogató infrastruktúra és szerződéses kapcsolatok egységes, jó gazda szemléletű felülvizsgálatával felmérni a lehetséges költségcsökkentési, hatékonyságnövelési lehetőségeket és meghatározni az ezekhez szükséges szervezeti változásokat, az egységesebb település-menedzsment kialakítása.
2. Költségcsökkentés, hatékonyságnövelés rövid, közép- és hosszútávú opcióinak és stratégiájának kidolgozása – Célja: a fenntartható költségvetési egyensúly és a településfejlesztési célkitűzések összhangjának biztosítása, a települési stratégia és a stratégiai dokumentumok költségvetési vonzatainak, valamint a feladatok átalakulásából származó valós költségek meghatározása, a finanszírozási költségek csökkentése, az önkormányzat gazdálkodásának lehetséges költségcsökkentési, hatékonyságnövelési beavatkozásainak meghatározása.
3. Feladat-ellátási és finanszírozási modell kidolgozása – Célja: az étkeztetéssel kapcsolatos feladatok ellátásának és finanszírozási modelljének kidolgozása.
4. A települési közszolgáltatások összehangolása az állampolgári szempontok figyelembe vételével a nem önkormányzati szolgáltatásnyújtók bevonásával – Célja: a nem önkormányzati szolgáltatásnyújtók által biztosított közszolgáltatások összehangolása a lakossági igényekkel, a szolgáltatási színvonal megtartása melletti költséghatékonyság biztosítása érdekében.

5. Átfogó felmérés és elemzés készítése a közszolgáltatásokkal kapcsolatos elégedettségről és felmerülő igényekről – Célja: széleskörű, alapos és célirányos információgyűjtés és elemzés a lakossági közszolgáltatásokkal kapcsolatban, a szükséges változtatások megalapozása, illetve a változások eredményének lakossági elégedettségre gyakorolt hatásának mérése érdekében. 

6. Szakmai és támogató folyamatok felülvizsgálata – Célja: a szolgáltató önkormányzati misszió elérését szolgáló egységes szolgáltatói folyamatszervezés és attitűd kialakítása, a Faluszolga Kft. és a polgármesteri hivatal kiszolgáló tevékenységekkel kapcsolatos folyamatainak átalakítása, optimalizálása.
7. Polgármesteri hivatalok és települések intézményei, jelentősebb foglalkoztatói humán erőforrás kapacitásgazdálkodásának felülvizsgálata – Célja: a Szervezeti és Működési Szabályzat alapján a munkaköri leírásokkal összhangban, a munkakörök értékelése és munkakörökhöz kapcsolódó kompetenciák feltárása. A teljesítmény és a munka értékelésének rendszeressé tétele, a tapasztalatok visszacsatolása az egyéni és szervezeti fejlődés érdekében. A teljesítményorientáció tudatosítása és erősítése.

Az ezekkel kapcsolatos tanulmányok és intézkedési terv az előterjesztés mellékletét képezi.

Kérem a tisztelt Képviselő-testületet az előterjesztés megtárgyalására és elfogadására.
…/2014. (XII. 18.) ÖKT határozati javaslat

Sülysáp Város Önkormányzatának Képviselő-testülete 
1./ a Sülysáp Város Önkormányzata szervezetfejlesztése tárgyú ÁROP-3.A.2-2013-2013-0052 azonosítójú pályázati projekt keretében elkészült tanulmányokat, és a hozzájuk kapcsolódó intézkedési terveket a melléklet szerint elfogadja.
2./ felkérik a jegyzőt az intézkedési tervnek a felelősökkel történő megismertetésére, és az intézkedések végrehajtásának koordinálására.

Határidő: azonnal

Felelős: polgármester, jegyző
Sülysáp, 2014. december 12.

Horinka László s.k.

